**de când ai plecat**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nimeni nu mai vorbește

cu nucul din curte

mamaie

nici măcar tata

frunzele îi sunt palide

umbra zgârcită

iar de tristețe

n-a mai făcut nicio nucă

pe leagănul din fața lui

acolo

unde îți odihneai gândurile

și bătrânețile

de unde răscoleai toate cerurile

și răsfoiai biblia

vine mereu un porumbel

se așează cuminte

pe scârțâitul lemnului

și moțăie

la fel ca tine

iarba a ieșit și ea

prin ciment

răzbunătoare

îmbufnată

că nu-ți mai simte sufletul

desculț

în camera ta

mamaie

sunt toate așa

cum le-ai lăsat

doar ceasul

a rămas înțepenit

niciunul din noi

n-a mai vrut să-l pornească

e unsprezece douăzeci

în fiecare clipă

noi pășim încet

dimineața

seara

și-ți spunem sărut mâna

în pat te revedem

cu ochiul minții

numărând amintiri

și mătănii

să știi că eu sunt bine

și nu sunt supărat

chiar dacă nu mai poți

să vezi de mine

eu înțeleg că

Dumnezeu avea

nevoie acum de tine

să nu ne uiți

oriunde-ai fi

mamaie

noi te iubim la fel de mult

să-ți fie zborul lin

cu bine